
______________________________________________________________________________

	НАРОДНА СКУПШТИНА РЕПУБЛИКЕ СРБИЈЕ

	- Проф. Др Славица Ђукић-Дејановић, председница-


	БЕОГРАД 

	ул. Краља Милана 14.


У складу са чланом 107. ст. 2. Устава Републике Србије („Службени гласник РС“, број 98/2006), односно чланом 18. ст. 1. Закона о Заштитнику грађана („Службени гласник РС“, број 79/2005 и 54/2007) и на основу члана 147. став 1. Пословника Народне скупштине Републике Србије („Службени гласник РС”, бр. 14/09), подносим Народној скупштини следеће 

АМАНДМАНЕ

НА

ПРЕДЛОГ ЗАКОНА О ИЗМЕНАМА И ДОПУНАМА КРИВИЧНОГ ЗАКОНИКА

AMAНДМАН I
У члану 7.  став 1. тачка 1. Предлога (која се односи на нов став 5. у члану 45. Кривичног законика) после речи „осим у“ додају се речи: 

„случајевима кривичних дела против брака и породице, када осуђени и оштећени живе у истом породичном домаћинству и“

и даље као у тексту Предлога.

Образложење

Предложеном допуном се иде за усклађивањем одредаба Предлога са постојећим правним прописима. Амандманом се недвосмислено истиче да прописана одредба не сме бити у колизији са мерама заштите од насиља у породици које су већ прописане одредбама члана 198. Породичног закона и услед које би могло бити онемогућено њихово издавање.

AMAНДМАН II
У члану 25. став 7. мења се и гласи:


„Став 28. мења се и гласи:
„(28) Чланом породице у смислу овог закона сматрају се супружници или бивши супружници; деца, родитељи и остали крвни сродници без обзира на степен сродства; лица у тазбинском или адоптивном сродству, односно лица између којих је засновано хранитељство; лица која живе или су живела у истом породичном домаћинству; ванбрачни партнери или бивши ванбрачни партнери; лица која су била или су још увек у емотивној или сексуалној вези, односно имају заједничко дете или већ зачето дете, иако никада нису живели у истом породичном домаћинству.“
У ставу 9. истог члана 25. (који се односи на додавање става 32. у члану 112. Кривичног законика) после речи „од значаја за јавно информисање,“ додају се речи:

 „социјалну заштиту“.

и даље као у тексту Предлога.





Образложење

Предвиђено решење има ограничења која не одговарају потребама заштите жртава насиља у породици јер се најчешћи случајеви насиља у породици дешавају након што је живот у заједничком домаћинству престао. Због тога треба изоставити услов који прописује да се наведена лица сматрају члановима породице  „ако живе у заједничком домаћинству“. 

Карактеристика насиља у породици није у томе да жртва и извршилац насиља имају заједничко место пребивалишта, него породична веза и специфичан лични однос који међу њима постоји. Међународна и национална истраживања и пракса показују да се насиље наставља, па чак и појачава када жртва поднесе захтев за развод брака, или се разведе, односно напусти заједничко домаћинство. Истраживање домаће кривично-правне праксе настале процесуирањем кривичног дела насиља у породици показало је да је најчешћи облик насиља у породици партнерско насиље, односно да су извршиоци овог насиља брачни или бивши брачни партнери и да у 22% случајева место извршења није заједнички стан (домаћинство) већ стан жртве/извршиоца насиља или јавни простор. Штавише,  у пракси су чести случајеви да брачни супружници остају да живе заједно у истом стану/кући и после развода брака. Разлог томе су тешкоће у деоби заједничке имовине стечене у браку, као и околност да заједничку имовину бивших супружника често чини само један физички недељив стан мале квадратуре, чија продаја не обезбеђује да куповином мањих стамбених јединица реше проблем становања. У таквим околностима, супружницима који живе у истом стану воде посебна домаћинства, али се насиље и даље испољава, често са још већом жестином. 

Због свега наведеног круг лица која уживају заштиту од насиља у породици треба да буде уједначен у целокупном систему правне заштите, јер неусаглашеност Кривичног законика и Породичног закона доводи до дискриминације свих оних лица која, по Породичном закону, имају право на заштиту од насиља у породици, а које Кривични законик не сврстава у круг пасивних субјеката кривичног дела насиља у породици.
На крају, смисао предложених измена је да се и послови социјалне заштите сматрају пословима од јавног значаја, како је то предвиђено у погледу послова здравствене заштите и образовања.

	ЗАШТИТНИК ГРАЂАНА

